정조 18년
甲寅三月二十四日卯時上御誠正閣大臣備局堂上引見入侍時右副承旨徐美修假注書尹致永事變假注書尹濟弘記注官安經心記事官吳泰曾左議政金履素行司直鄭民始李文源戶曹判書沈頤之兵曹判書具庠吏曹判書金思穆禮曹判書閔鍾顯刑曹判書李得臣行副司直李敬懋徐有大李漢豐大司憲金履禧行大司諫宋鍈副司直尹行任掌令權坪吳泰賢持平洪秉臣申光岳獻納沈鏗副校理韓致應正言李肇源以次進伏訖上曰左承旨入侍出榻敎濟弘承命出傳左承旨徐榮輔偕入進伏上命榮輔進前書禮曹夏享大祭取稟單子判付訖仍命先退上敎鍾顯進前曰誓戒當在何日鍾顯奏曰再明日四更頭矣上曰吏判當參誓戒明日獻官則使之改付標又敎曰親享差祭之人能不苟艱乎卿宰侍從中如有罷散人請敍好矣鍾顯曰毛血盤肝膋㽅節次春享時旣承省繁之命今番親享時亦當依此行之乎上曰攝行則數少執事疊行之際慮其紛雜果省節次而親享則十四室各有大祝齋祝似不紛沓矣鍾顯曰各室雖各有執事而唱笏記之際節次自爾紛雜矣上曰薦俎節次攝行時則只令一捧俎官捧俎隨入於薦俎官之後而親享則十四室捧俎官皆當捧俎隨入矣鍾顯曰然矣上敎頤之曰牲匣旣合盛則捧之之際似以爲重矣守禦使頃差宮享獻官捧俎官果以爲如何耶頤之文源曰別不以爲重矣上曰今番捧俎官勿以年老者塡差好矣鍾顯曰毛血肝膋節次當釐正於笏記乎上曰詳問於守僕輩更稟於享所也履素進前奏曰雨後朝氣似寒聖體若何上曰一樣矣王大妃殿氣候何如上曰一樣矣惠慶宮氣候何如上曰一樣矣上曰昨日之雨雖似驟雨誠甚喜幸履素曰雖非驟雨但未洽足然而兩麥則大有益矣上曰次對爲之履素曰卽見忠淸監司李亨元所報則以爲安興鎭軍官奴馬料例以常賑穀會減而該鎭今無所餘常賑穀有裕邑米五百石移送該鎭以爲繼用之地而該鎭民少穀多糶糴爲弊本鎭軍餉米五百石依泰安分俵例移送於傍近邑穀簿不足處則實爲兩便之道爲辭矣料米上下係是不可已之事道內常賑穀有裕邑中許令準此數從便移劃該鎭餉穀夥多還民受弊則不可無變通之道軍餉米五百石依泰安例分俵傍近邑事亦爲依所請施行之意分付何如上曰依爲之出擧條履素曰來頭使行事向承傳敎問議時原任則皆以爲從當從容書送云矣尙不書送而考見驛院故例則皇壽七十臨御五紀皆無別使矣上曰臨御六紀自古中原天子之所未有矣履素曰今番使行還到柵門門將之徵索情債殆近二百年年加增驛舌輩難支之弊將不可勝言亦無猝然變通之道誠爲悶然矣上曰書狀何日入來云耶民始對曰未及的聞而今明間似當入來矣上敎履素曰今日卽遣備郞受來時原任收議送于政院仍令入啓好矣民始曰向來以嶺南舊還畢捧後戶曹請得備局軍作米二萬石依前定奪移送惠廳以報均廳軍作米取用之數事出擧條知委矣卽接嶺南道臣所報則備局軍作米餘數只是四千石無以充報云當初請得旣是備局所管而數旣不敷勢將更於備局句管中推移充數矣別會米及南倉錢作米爲四萬餘石云就此中除出一萬六千石與軍作米餘數還報均廳軍作米之意分付何如上曰大臣之意何如左議政金履素曰備局句管穀數亦不多每每劃出誠甚難處而此則事勢旣如此不可不依所請許施矣上曰依爲之出擧條民始曰日前賓筵大臣以北漢城役姑置之事覆啓允下矣水原留守報狀中以石手勢難分用爲言而北漢城役別無多用石手之處且前兵判金文淳以分五年改築太不成實一年內盡築之意仰達而適因節晩未及擧行旣始之役若待華城畢役則其間頹圮處益致頹圮物力當倍入矣三軍門旣以策應華城役所將校輩分排爲難云右以修築物力移送則當自本廳從便修補自可竣事以此意往復于三軍門將臣則諸將臣皆以爲便好云三軍門分受役處所餘五分四物力磨鍊輸送以爲趁卽修築之地何如上曰依爲之出擧條頤之曰臣於昨日承命看審舊摠府漏局等處圖形以進而處在懸崖之下故易爲傾圮其外撐柱雖似危急其內則別無大段傷處禁漏官入直處極甚悶慮至於欽敬閣則道里椽木雨漏腐傷矣上曰如許大廈其孰下手乎三間漏水閣特其餘事決知其有巖墻之慮而猶且任置實涉未安欽敬閣則顧名思義實有所重苟屬無用則周之明堂孟子猶請毁之此亦欲毁則撤去欲存則修葺苟欲修葺雖云難於下手豈無可爲之道乎頤之曰改建誠難而實未知何以則好矣民始曰只令改瓦牽架補漏亦足改觀矣上曰此是世宗朝所創而爲我國之第一傑構至今巋然若靈光某條修葺則亦係堂構之一端矣十二仙童等儀器遺制昭載於文跡足可做而設之故今之熙政堂前自鳴鍾之水激轉斡者亦是傳襲於遺制者似此儀器如丁遇泰者足能成樣至若架屋之制如許巧匠何處得來乎如舊弘文館修改則好而時敏堂通明殿旣未及營建則此先修改實有未安矣上曰舊賓廳近來何如頤之曰此亦盡爲頹落矣上曰惠慶宮司鑰及摠府郞廳中使之入處則好耶民始曰東北所衛將中使之入處亦恐無妨而無論誰某使之入處則禁火等節必當有益矣上曰戶判與該郞及工匠更爲看審後先爲修掃略正礎石日後更稟好矣庠曰謁聖庭試武科及慶科庭試武科出身等赴防應頃外士族之當赴者使之赴防何如上曰赴防之法固美矣近來未免許久廢却在所申明豈可每每除防乎今番則科以慶名事體自別依近例除之可也出擧條庠曰除赴防則有納米之例今番則何以爲之乎上曰慶科自別此亦除之可也出擧條仍敎曰入侍武將中有見赴防者乎敬懋曰辛未年間李柱國亦赴防則廢却似不滿五十年謄錄當在於兵曹矣上曰赴防之或赴或除謄錄兵判考出以入庠曰來四月初四日宗廟夏享大祭親行時何營軍兵隨駕何營軍兵留陣而禁軍及馬步軍幾番幾哨磨鍊餘軍留營何以爲之乎上曰訓局步軍十五哨馬兵三哨爲先後廂御營廳留陣禁軍三番隨駕其餘留營留陣置之可也出擧條上曰前工判何日入來乎民始曰明日入來云矣上敎文源曰何日出去乎文源曰臣有私故過二十七日後欲下去矣上曰雖値親臨誓戒卿則先退與卿子同爲下直明日待漏出去好矣榮掃處當爲幾處文源曰富平安山等地矣上曰安山則於卿可謂錦衣還鄕矣徐俊輔亦與偕往可也文簡公內外孫一時戴花榮掃誠甚稀貴而文簡公之壻三人皆爲正卿二則崇品此亦稀異矣文源先退得臣曰本曹佐郞李果方有身病姑難供職逐日詞訟之地曠務可悶在前有他司相換之例故敢此仰達矣上曰依爲之出擧條仍敎曰近日赴坐依傾日下敎爲之乎近聞太早云有非下敎之本意何必聽漏乎卿則何時罷坐得臣曰無事則早還有事則犯昏矣上曰近來有何公事對曰間有推覈等公事矣上曰更無奏事之備堂則承旨就坐今日則齋日諸臺無可爲者矣美修曰雖値齋日三司所懷則似當爲之矣三司諸臣將進前上命書傳敎曰大司憲見甚衰憒許遞仍敎曰都憲年今幾許履禧曰今爲六十八矣上曰年則不篤老而見則甚衰老矣鍈進前曰雖是齋日懲討時急故敢以所懷仰奏矣上曰傾亦以督迫爲敎齋日何必如是耶上曰大司諫宋鍈推考出榻敎鍈曰臣昏迷譾劣本不合於淸朝耳目之任而賓對有命章皇出肅及登筵席適値齋日不得聯啓懲討方嚴加律是急旣得方寸之地義不可泯默而退敢以區區所懷屢請仰陳聖敎截嚴至下問備之命此莫非臣人微誠淺不能仰孚之致以此情踪其何可一刻晏然於臺次乎請命遞斥臣職上曰不待處分又陳所懷揆以事體未知爲可勿辭美修曰大司諫宋鍈一日再啓煩瀆退待物論矣上曰知道出擧條泰賢等曰臣等俱以無似猥叨臺次豈有一分堪承之望而賓對有命章皇登筵適値齋日雖不得聯啓懲討義重加律是急與諫長同進前席敢以所懷仰請矣聖敎截嚴至有諫長問備之命臣等所欲陳者與諫長元無異同則今於諫長退待之下豈可一刻晏然於臺次乎請命遞斥臣等之職上曰勿辭美修曰掌令吳泰賢持平洪秉臣申光岳獻納沈鏗正言李肇源一日再啓煩瀆退待物論矣上曰知道秉臣曰臣有區區所懷不得不冒沒仰達矣適當齋日傳啓雖未得爲之而荐棘罪人金鍾秀罪惡貫盈聲討時急荐棘之請雖幸蒙允而傳旨未下故王府擧行尙此遲滯三司加律因是不繼臣謂亟降傳旨使三司得以繼發夬施當律宜矣上曰聲討之誠非不知也以避嫌退待之蹤挺身留身獨陳所懷有關後弊從重推考履素曰持平洪秉臣引避嫌退待之後又復進前雖緣急於聲討不暇他顧之意而臺體則不然雖已特敎重推不可推考而止罷職何如上曰惜卵自惜卵壞例自壞例遞差可也履素曰掌令權坪進前而無一言退出直退而不爲就坐者進退已無所據且旣已就坐又復無端進前於諸臺盡退之後擧措駭瞻大損臺體罷職何如上曰衰憒所致顚錯則甚遞差可也出榻敎致應曰兩臺雖急聲討旣避更進請罷職上曰何其沒實不成樣乎上曰玉堂韓致應先遞差後禁推出榻敎上曰事變注書誰也美修曰尹濟弘矣上曰聞汝能書畫云然否仍敎曰泰曾之詩尹東壽之筆濟弘之畫附之堂后則四壁從此可以照爛矣上敎民始曰抄啓何當爲之金判府草節目當更爲議定卿則留待持節目草入侍而諸新恩之榮掃出去者必多自內閣探問知其畢還後卽爲抄啓好矣命退諸臣以次退出